6.4.2022
MT
Il-Ġurnal Uffiċjali tal-Unjoni Ewropea
C 152/119
4.5.
Il-kriżi pandemika wriet li hemm nuqqas ta’ ħaddiema tas-saħħa.
Il-KESE jtenni li għandha tingħata attenzjoni partikolari għat-titjib tal-kundizzjonijiet tax-xogħol tagħhom, inklużi l-pagi, l-edukazzjoni, it-taħriġ mill-ġdid u t-taħriġ aġġornat, u l-aċċess għall-faċilitajiet tal-kura tat-tfal, filwaqt li jiġu żgurati l-ogħla standards possibbli ta’ sikurezza kif ukoll il-possibbiltà għall-professjonijiet kollha, inkluż fis-settur tas-saħħa, biex jgħixu, jiċċaqilqu u jaħdmu liberament madwar l-UE (3).
Peress li 76 % tal-ħaddiema fil-qasam tas-saħħa u 84 % tal-infermiera fl-UE huma nisa, hemm bżonn ta’ politiki trasformattivi dwar il-ġeneru biex jiġu indirizzati l-ostakli għall-aċċess għal impjieg full-time, tiġi indirizzata d-differenza fil-pagi skont il-ġeneru, tiġi promossa ż-żamma fis-settur u jiġi appoġġjat l-aċċess għall-iżvilupp professjonali u r-rwoli ta’ tmexxija.
Għandhom jiġu żviluppati proċeduri speċjali li jippermettu r-reklutaġġ rapidu u sikur ta’ persunal mediku minn pajjiżi barra l-Unjoni Ewropea f’sitwazzjonijiet kritiċi.
4.6.
Fir-rigward tal-Qafas Strateġiku tal-UE dwar is-saħħa u s-sigurtà fuq il-post tax-xogħol 2021-2027, il-KESE jilqa’ r-rakkomandazzjoni qawwija tal-Kummissjoni Ewropea lill-Istati Membri biex jirrikonoxxu il-Covid-19 bħala marda okkupazzjonali, iżda jenfasizza l-ħtieġa li tiġi riveduta r-rakkomandazzjoni biex jiġu inklużi l-ħaddiema kollha esposti għall-infezzjoni mingħajr protezzjoni adegwata, inklużi l-ħaddiema mobbli u migranti, u l-ħaddiema staġjonali f’postijiet tax-xogħol mhux sikuri u f’akkomodazzjoni mhux sanitarja.
4.7.
Il-KESE se jsegwi mill-qrib l-implimentazzjoni tal-Unjoni Ewropea tas-Saħħa, u jirrakkomanda li titqies ir-rabta bejn is-saħħa tal-annimali u s-saħħa tal-bniedem.
Din il-kooperazzjoni tenfasizza wkoll il-fatt li, minħabba n-natura transfruntiera tal-pandemiji, azzjoni uniformi u koordinata sew biss tista’ tkun effettiva u tirnexxi, ibbażata fuq rikonoxximent komuni.
4.8.
Matul il-pandemija tal-COVID-19, kien hemm approċċ frammentat u mhux koordinat għall-provi kliniċi fl-Ewropa.
Il-KESE jinnota li approċċ pan-Ewropew jista’ jagħmilha possibbli li jiġu ssemplifikati l-proċeduri u l-proċessi tal-provi kliniċi, b’mod partikolari t-testijiet ta’ mediċini kandidati ġodda għal terapiji effettivi u aċċessibbli.
Hawnhekk, pjattaforma Ewropea fuq skala kbira għall-provi kliniċi tista’ tkun soluzzjoni.
4.9.
Skont id-data tar-riċerka xjentifika u l-istatistika tal-attendenza fil-kura tas-saħħa, il-kriżi tal-COVID-19 tista’ tirriżulta f’żieda sinifikanti fir-riskju psikoloġiku, li min-naħa tagħha tista’ żżid ukoll l-iżvilupp ta’ mard psikosomatiku.
Dan il-fenomenu ġdid ta’ morbidità kif ukoll l-effetti li għadhom mhux studjati biżżejjed tas-sindromu tal-COVID-19 fit-tul għandhom jitqiesu fis-sistemi tas-saħħa tal-Istati Membri kollha tal-UE.
4.10.
Il-prevenzjoni tal-pandemiji u t-tħejjija u r-rispons għalihom huma prijoritajiet għall-Ewropa.
Il-KESE jemmen li l-UE għandha tkompli twieġeb għall-kriżi b’mod konsistenti u globali, b’mod partikolari permezz tal-faċilità COVAX, kif ukoll permezz ta’ mediċini kandidati u terapiji ġodda, u ssaħħaħ u tappoġġja l-arkitettura globali tas-sigurtà tas-saħħa.
Dan jeħtieġ isaħħaħ ukoll ir-rwol tal-UE fl-Organizzazzjoni Dinjija tas-Saħħa.
F’dan il-kuntest, sabiex iwieġeb għall-ħtiġijiet urġenti tal-pajjiżi li qed jiżviluppaw b’mod partikolari, il-KESE jistieden lill-KE biex tmexxi dibattitu miftuħ fil-livell Ewropew dwar eżenzjoni temporanja u volontarja tat-TRIPS, li tkun tapplika għall-vaċċini, it-trattamenti u t-testijiet tal-COVID-19, sabiex tkun tista’ tiżdied il-produzzjoni globali tal-vaċċin u jitnaqqsu l-ispejjeż biex jiġi żgurat l-aċċess għan-nies fid-dinja kollha.
4.11.
Fir-rigward tal-ewwel esperjenzi li jissemmew fil-Komunikazzjoni tal-KE dwar is-saħħa, il-KESE jqis li jinħass ħafna l-fatt li mhux qed jiġi ddikjarat li d-disponibbiltà ta’ interventi u servizzi biex jindirizzaw l-istress fuq is-saħħa mhix uniformi, u li mhemmx l-enfasi meħtieġa fuq gruppi vulnerabbli; f’ħafna aspetti, il-kriżi tal-COVID-19 amplifikat din is-sitwazzjoni.
L-aċċess ugwali għas-servizzi u d-disponibbiltà tagħhom ma għandhomx ikunu biss kriterju ta’ evalwazzjoni, iżda jistgħu jsalvaw il-ħajjiet.
5.
Aspetti soċjali u tas-soċjetà 5.1.
Fl-2021, rajna aktar żieda fl-inugwaljanzi bejn in-nisa u l-irġiel madwar l-Ewropa, b’mod partikolari bħala riżultat taż-żieda allarmanti f’każijiet ta’ vjolenza kontra n-nisa minħabba l-pandemija tal-COVID-19.
Miżuri ta’ konfinament u iżolament ħolqu ambjent abilitanti għall-kontroll koerċittiv fuq il-vittmi minn dawk li jabbużaw minnhom u wassal għal inċidenti ta’ vjolenza fiżika, psikoloġika u sesswali kontra nisa u bniet, b’aċċess limitat għas-servizzi ta’ appoġġ għall-vittmi; din issemmiet bħala “pandemija parallela”.
Il-KESE jistieden lill-Kummissjoni Ewropea tadotta qafas komprensiv għall-prevenzjoni u l-ġlieda kontra kull forma ta’ vjolenza kontra n-nisa u l-bniet minn perspettiva femminista, sensittiva għall-ġeneru u intersezzjonali sabiex tiżgura li f’każ ta’ kriżi tas-saħħa futura tiġi evitata pandemija parallela.
(3)
ĠU C 286, 16.7.2021, p. 109.